Kelan koulumatkatukea saavat opiskelijat ovat yllättyneet, kun ostotodistuksella ei saakaan kausilippua niiltä paikkakunnilta, joilta VR lopetti lipunmyynnin. Esimerkiksi Kajaani–Iisalmi-väliä kulkevan opiskelijan kehoitettiin ostamaan lippunsa 190 kilometrin päästä Kuopiosta tai Oulusta.

Mistä on kyse? Koulumatkatuen ostotodistus on käynyt tähän asti vain VR:n lipunmyyntipisteissä.

VR:ltä neuvottiin Kajaani–Iisalmi-väliä matkustava opiskelija 190 km päähän lipunostoon.

Kela neuvoo opiskelijoita ostamaan täysihintaisen lipun ja hakemaan tuen takautuvasti.

VR selvittää miten opiskelija saa ostotodistuksella kausilipun paikkakunnilla, joilla ei ole VR:n lipunmyyntiä.

VR sulki elokuun alussa lipunmyynnin 11 paikkakunnalla. Päätös aiheuttaa nyt päänvaivaa opiskelijoille, jotka ovat yrittäneet ostaa kausilippua koulumatkaansa varten.

Opiskelija saa Kelan koulumatkatukea (siirryt toiseen palveluun), jos koulumatkan pituus on vähintään 10 kilometriä ja matkat maksavat yli 54 euroa kuukaudessa. Oppilaitos antaa opiskelijalle ostotodistuksen, joka näytetään lipunoston yhteydessä.

– Kun lipunmyynti sulkeutui Kajaanissa, ryhdyimme kysymään miten lippu hankitaan. Vastaus oli se, että 190 kilometrin päässä on seuraavat VR:n lipunmyynnit, joko Kuopiossa tai Oulussa. 32 päivän lippu täytyy mennä ostamaan sinne eli kuukauden välein, ihmettelee Yle Kainuun toimitukseen yhteyttä ottanut nainen.

VR:llä ja Matkahuollolla erilaiset käytännöt

VR:n junalippuja saa ostettua muun muassa matkapuhelimella, netistä tai R-kioskeilta, mutta R-kioskeillakaan ei pysty ostamaan kausilippua ostotodistuksella. Ongelma koskee vain koulumatkatuettuja matkoja. Opiskelijakorteilla opiskelijat saavat opiskelijahintaisia lippuja normaalisti kaikilta paikkakunnilta.

Kelalla koulumatkatuetun lipun ostamisen ongelmista ollaan tietoisia.

– Olen soittanut VR:lle asiasta. Nyt on tiettyjä yhteysvälejä, joilla ostotodistuksella ei saa koulumatkatukilippua, kertoo Kelan kehittämispäällikkö Piia Kuusisto.

VR:llä koulumatkatuetun lipun ostotodistus on haluttu nähdä jokaisella kerralla, kun uusi kausilippu ostetaan. VR:n myyntijohtaja Monna Huvilinna kommentoi Yle Kainuulle sähköpostitse, mistä ostotodistuksen näyttäminen joka kerralla johtuu.

– Tämä määrä (koulumatkatuetut matkat) on määritelty Kelassa, ja määrää valvotaan ostomäärien seurannan avulla – ostokerrat kirjataan asiakkaan ostotodistukseen, kirjoittaa Huvilinna.

Olen soittanut VR:lle asiasta. Nyt on tiettyjä yhteysvälejä, joilla ostotodistuksella ei saa koulumatkatukilippua. Piia Kuusisto

Linja-automatkoissa on kuitenkin erilainen käytäntö kuin junamatkoissa. Matkahuollossa on riittänyt ostotodistuksen näyttäminen ensimmäisellä ostokerralla.

– Lukuvuoden ensimmäinen lippu ostetaan matkahuollosta, mutta lipun lataaminen onnistuu kuukausittain muuallakin, ilman ostotodistusta. Matkahuollon lipputuote on teknisesti kehittyneempi, vertaa Kelan kehittämispäällikkö Piia Kuusisto.

VR:n myyntijohtaja Huvilinna kertoo VR:n neuvottelevan Kelan kanssa ratkaisuvaihtoehdoista, mutta Kelan kehittämispäällikkö Kuusiston mukaan se on VR:n sisäinen asia, jos koulumatkatuettua lippua ei pystytä myymään esimerkiksi R-kioskien kautta.

VR selvittää nyt miten järjestelmästä voisi ostaa lippuja myös niillä paikkakunnilla, mistä lipunmyynti on lakkautettu.

– Pyrimme saamaan ratkaisun mahdollisimman pian, lupaa VR:n myyntijohtaja Monna Huvilinna.

Opiskelija saa tuetun lipun joka tapauksessa

Kelalta luvataan, että opiskelijat eivät jää ilman koulumatkatukea, eikä heidän tarvitse matkustaa satoja kilometrejä toiselle paikkakunnalle lippua ostamaan.

Opiskelija maksaa lopulta vain omavastuun, 43 euroa, ja loput Kela palauttaa hänen tililleen. Näin täytyy menetellä niin kauan kuin VR löytää tavan myydä liput. Piia Kuusisto

– Opiskelija voi ostaa täysihintaisen lipun ja hakea siihen koulumatkatukea. Opiskelija maksaa lopulta vain omavastuun, 43 euroa, ja loput Kela palauttaa hänen tililleen. Näin täytyy menetellä niin kauan kuin VR löytää tavan myydä liput, sanoo Kelan kehittämispäällikkö Piia Kuusisto.

Kela on ohjeistanut oppilaitoksia siitä, miten opiskelijat voivat saada koulumatkatukea ilman ostotodistusta. Opiskelijoille tulee VR:n muutoksen takia ylimääräistä päänvaivaa, kun he palaavat ostotodistuksiensa kanssa oppilaitokseen, josta neuvotaan miten koulumatkatukihakemusta täydennetään tuen saamiseksi.

Kelan kehittämispäällikkö Piia Kuusisto neuvoo, että tukea ei tarvitse hakea kahteen kertaan vaan koulumatkatukihakemuksesta täydennetään kohta "muu joukkoliikenne".

Yllätys, vai oliko sittenkään?

Kelalla ostotodistukseen liittyvä ongelma oli tiedossa on muutama vuosi sitten, kun Turun seudulla pieniltä asemilta lakkautettiin lipunmyynti. Silloin Turun ja toisen paikkakunnan väliä kulkeva opiskelija pystyi kuitenkin ostamaan kausilippunsa Turusta.

VR:n lipunmyynti loppui elokuun alussa Kajaanissa, Imatralla, Kemissä, Keravalla, Kirkkonummella, Kolarissa, Kupittaalla, Pieksämäellä, Porissa, Salossa ja Ylivieskassa. Iisalmessa VR:n lipunmyynti loppui jo huhtikuussa. Nyt Suomen raideliikenteeseen tuli lisää yhteysvälejä, joissa lipunmyyntiä ei ole kummassakaan päässä.

Päivitetty 13.8.2014 klo 11.31. Lisätty virke: Ongelma koskee vain koulumatkatuettuja matkoja. Opiskelijakorteilla opiskelijat saavat opiskelijahintaisia lippuja normaalisti kaikilta paikkakunnilta.